Jari Sinkkonen ei usko siihen, että liian tiukkoja sukupuolistereotypioita murrettaisiin sukupuolia häivyttämällä. Hän tyrmää sukupuolineutraalin kasvatuksen täysin.

Jari Sinkkosen mukaan sukupuolineutraali kasvatus ei ole lapsen etu. PEKKA AHO / LAPIN KANSA

Juttu on julkaistu alun perin marraskuussa 2017.

Lastenpsykiatri Jari Sinkkonen suostuu kommentoimaan viime päivinä vellonutta puheenaihetta sukupuolineutraalista kasvatuksesta vielä kerran.

- Sukupuolien häivyttäminen on aikuisten päähänpinttymä, eikä se lähde lapsen tarpeesta tai kehityksestä. Sukupuolen kehittyminen on koko elämän mittainen matka, joka alkaa kohdussa ja päättyy kuolemaan. On ihmisoikeus saada olla jompaa kumpaa sukupuolta, Sinkkonen summaa.

Sinkkonen sanoo, että sukupuolineutraali kasvatus, jossa lapselle itselleen tai hänen omaisilleen ei kerrota kumpaa sukupuolta lapsi on biologisesti, ei auta lasta välttämään ylitiukkoja sukupuolistereotypioita. Ne tulevat ulkoapäin. Hänen mukaansa sukupuolen häivyttäminen on lapselle syvästi hämmentävää.

Sen sijaan Sinkkonen kehottaa olemaan ohjaamatta lasta kohti tietynlaista roolia, vaan antaa hänen löytää vapaasti ne asiat, joista hän löytää iloa. Poika saa olla hoivaava ja tyttö leikkiä autoilla, jos siltä tuntuu. Sinkkonen on huolissaan siitä, että etenkin pojille tarjottu lokero poikana olemisesta on turhan ahdas.

- Stereotypioita ei kuitenkaan poisteta sukupuolineutraalilla ajattelulla. Tarvitaan asennekasvatusta, ei sukupuolineutraaliutta, Sinkkonen painottaa.

Sinkkonen kertoo työskennelleensä myös sukupuoltaan korjaavien ihmisten parissa. He ovat muistaneet jo leikki-ikäisestä lähtien samaistuneensa muuhun kuin omaan biologiseen sukupuoleensa. Sinkkonen muistuttaa, että lasta ei saa pakottaa kumpaankaan sukupuoleen vaan lapsen on annettava kasvaa siten kuin hän kasvaa.

- Tyttönä tai poikana oleminen saa koko ajan uusia elementtejä. Sukupuoli-identiteetti vakiintuu yli 20 vuoden kuluessa.

LIISA LAHTI liisa.lahti@iltalehti.fi